Il-Membri tal-PE jridu liġi ġdida tal-UE li tista' tiżgura li l-kumpaniji jinżammu responsabbli meta l-azzjonijiet tagħhom jagħmlu ħsara lin-nies u lill-pjaneta. Il-Membri tal-PE, fl-10 ta' Marzu, adottaw rapport dwar ir-responsabbiltà korporattiva. Ir-rapport iħeġġeġ lill-Kummissjoni biex toħroġ b'liġi li tobbliga lill-kumpaniji fl-UE jindirizzaw aspetti tal-ktajjen tal-valur tagħhom li jistgħu jiksru d-drittijiet tal-bniedem (inklużi d-drittijiet soċjali, tat-trade unions u tax-xogħol), l-ambjent (pereżempju l-kontribut għat-tibdil fil-klima) u l-governanza tajba. Bħalissa li negozju jagħmel dak li huwa xieraq mhuwiex iwassal għal vantaġġ kompetittiv. Ir-rapport jgħid li n-nuqqas ta' approċċ konġunt għall-UE kollha jista' jkun ta' żvantaġġ għall-kumpaniji li huma proattivi fi kwistjonijiet soċjali u ambjentali. Ir-regoli jkunu japplikaw għall-impriżi l-kbar kollha fl-UE, kif ukoll għall-SMEs ikkwotati fil-borża u għall-SMEs li pereżempju jikkondividu ktajjen ta' provvista "riskjużi" ma' kumpaniji akbar. Il-Membri tal-PE jsostnu li r-regoli għandhom imorru lil hinn mill-fruntieri tal-UE, jiġifieri li l-kumpaniji kollha li jaċċessaw is-suq intern tal-UE, inklużi dawk stabbiliti barra mill-UE, ikollhom jagħtu prova li jikkonformaw mal-obbligi ta' diliġenza dovuta ambjentali u tad-drittijiet tal-bniedem. Il-Membri tal-PE jridu wkoll li d-drittijiet tal-partijiet ikkonċernati jew tal-vittmi f'pajjiżi terzi jkunu protetti aħjar u jkun hemm projbizzjoni fuq l-importazzjonijiet marbuta ma' ksur serju tad-drittijiet tal-bniedem bħal xogħol furzat jew tħaddim tat-tfal. "Il-Parlament Ewropew din il-ġimgħa għandu ċ-ċans li jsir mexxej fl-imġiba responsabbli fin-negozju," qalet ir-rapporteur Lara Wolters (S&D, in-Netherlands) matul dibattitu nhar it-Tnejn. "Għan-negozji, qed noħolqu kundizzjonijiet ekwi u ċarezza ġuridika. Għall-konsumaturi, qed niżguraw prodotti ġusti. Għall-ħaddiema, qed insaħħu l-protezzjoni. Għall-vittmi, qed intejbu l-aċċess għall-ġustizzja. U għall-ambjent, qed nieħdu passi li ilhom ħafna mistennija." Fi Frar 2020, il-Kummissjoni ppubblikat studju li sab li fl-UE bħalissa kumpanija waħda biss minn kull tlieta qed tieħu xi forma ta' miżuri ta' diliġenza dovuta għalkemm 70% jappoġġaw regoli ta' diliġenza dovuta fl-UE kollha. Aqra aktar dwar kif il-politika kummerċjali tal-UE tgħin fil-promozzjoni tad-drittijiet tal-bniedem u l-istandards ambjentali . Aktar informazzjoni Fajl tal-proċedura Stqarrija għall-istampa Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF